Document ID: 32000R0001

Title and Content:
ΚΑΝΟΝΙΣΜΟΣ (ΕΚ) αριθ. 1/2000 ΤΟΥ ΣΥΜΒΟΥΛΙΟΥ της 17ης Δεκεμβρίου 1999 περί των κοινών κανόνων εισαγωγής προϊόντων υποδηματοποιίας, καταγωγής Βιετνάμ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, την πρόταση της Επιτροπής, Εκτιμώντας τα ακόλουθα: (1) η κοινή εμπορική πολιτική πρέπει να βασίζεται σε ενιαίες αρχές· (2) οι υπηρεσίες καταπολέμησης της απάτης της Επιτροπής κατέχουν αποδεικτικά στοιχεία ότι, εισήχθησαν στην Κοινότητα αποστολές προϊόντων υποδηματοποιίας βάσει ψευδών δηλώσεων, καταγωγής Βιετνάμ, κατά την περίοδο 1994-1997· (3) η Ευρωπαϊκή Κοινότητα και η Κυβέρνηση του Βιετνάμ έχουν διαπραγματευθεί μνημόνιο συμφωνίας για την πρόληψη της απάτης στο εμπόριο των προϊόντων υποδηματοποιίας (το "μνημόνιο"), το οποίο θεσπίζει σύστημα διπλού ελέγχου για τις εξαγωγές προς την Κοινότητα προϊόντων υποδηματοποιίας, τα οποία υπάγονται στο Κεφάλαιο 64 του εναρμονισμένου συστήματος της Συνδυασμένης Ονοματολογίας· (4) είναι ανάγκη να θεσπιστούν κοινοί κανόνες για την εφαρμογή του συστήματος διπλού ελέγχου στην Ευρωπαϊκή Κοινότητα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Ο παρών κανονισμός εφαρμόζεται σε όλα τα προϊόντα τα οποία υπάγονται στο Κεφάλαιο 64 του εναρμονισμένου συστήματος της Συνδυασμένης Ονοματολογίας, καταγωγής Βιετνάμ, και εισάγονται στην Ευρωπαϊκή Κοινότητα. 2. Για τους σκοπούς του παρόντος κανονισμού, οι όροι "προϊόντα καταγωγής" καθώς και οι μέθοδοι ελέγχου της καταγωγής των προϊόντων αυτών, είναι αυτοί που καθορίζονται από τις ισχύουσες σχετικές κοινοτικές ρυθμίσεις. Άρθρο 2 Η θέση σε ελεύθερη κυκλοφορία στην Κοινότητα των προϊόντων που αναφέρονται στο άρθρο 1, υπόκειται στην προσκόμιση πιστοποιητικού εισαγωγής που εκδίδεται από τις αρχές των κρατών μελών οι οποίες αναφέρονται στο άρθρο 11, σύμφωνα με τη διαδικασία που καθορίζεται στον παρόντα κανονισμό. Άρθρο 3 1. Οι αρμόδιες αρχές του Βιετνάμ εκδίδουν πιστοποιητικό εξαγωγής όσον αφορά τα προϊόντα που αναφέρονται στο άρθρο 1. 2. Το πιστοποιητικό εξαγωγής συντάσσεται σύμφωνα με το υπόδειγμα που περιέχεται στο παράρτημα. 3. Το πρωτότυπο του πιστοποιητικού εξαγωγής προσκομίζεται από τον εισαγωγέα προκειμένου να εκδοθεί το πιστοποιητικό εισαγωγής που αναφέρεται στο άρθρο 6. Οι αρμόδιες αρχές του κράτους μέλους αρνούνται να εκδώσουν πιστοποιητικό εισαγωγής για προϊόντα που δεν καλύπτονται από πιστοποιητικό εξαγωγής που έχει εκδοθεί σύμφωνα με τις διατάξεις του παρόντος κανονισμού. Άρθρο 4 Οι εξαγωγές καταχωρούνται στο έτος κατά το οποίο απεστάλησαν τα προϊόντα που καλύπτονται από το πιστοποιητικό εξαγωγής. Άρθρο 5 1. Τα έντυπα που χρησιμοποιούν οι αρμόδιες αρχές των κρατών μελών για την έκδοση των πιστοποιητικών εισαγωγής, συντάσσονται σύμφωνα με το υπόδειγμα του εγγράφου επιτήρησης που περιλαμβάνεται στο παράρτημα Ι του κανονισμού (ΕΚ) αριθ. 3285/94 του Συμβουλίου της 22ας Δεκεμβρίου 1994, περί των κοινών κανόνων εισαγωγής(1). 2. Οι αρχές των κρατών μελών κοινοποιούν στην Επιτροπή τις παραληφθείσες αιτήσεις για πιστοποιητικά εισαγωγής. 3. Η Επιτροπή κοινοποιεί στις αρχές των κρατών μελών την επιβεβαίωσή της ότι, τα στοιχεία που περιλαμβάνονται στις αιτήσεις για πιστοποιητικά εισαγωγής, συμφωνούν με τα στοιχεία που παρελήφθησαν από τις αρμόδιες αρχές του Βιετνάμ. 4. Οι κοινοποιήσεις που αναφέρονται στις παραγράφους 2 και 3, διαβιβάζονται ηλεκτρονικά μέσω του ολοκληρωμένου δικτύου που έχει συσταθεί για το Ολοκληρωμένο Σύστημα Διαχείρισης Αδειών Κλωστοϋφαντουργικών Προϊόντων (SIGL), εκτός εάν είναι απαραίτητο να χρησιμοποιηθούν άλλοι τρόποι επικοινωνίας προσωρινά, για επιτακτικούς τεχνικούς λόγους. Άρθρο 6 1. Οι αρμόδιες αρχές των κρατών μελών εκδίδουν το πιστοποιητικό εισαγωγής εντός πέντε εργασίμων ημερών το πολύ, από την προσκόμιση από τον εισαγωγέα του πρωτοτύπου του αντιστοίχου πιστοποιητικού εξαγωγής. Η εν λόγω προσκόμιση πρέπει να γίνεται το αργότερο στις 30 Ιουνίου του έτους που έπεται αυτού κατά το οποίο απεστάλησαν τα εμπορεύματα που καλύπτονται από το πιστοποιητικό. Τα πιστοποιητικά εισαγωγής ισχύουν σε όλο το τελωνειακό έδαφος της Κοινότητας. 2. Τα πιστοποιητικά εισαγωγής ισχύουν για έξι μήνες από την ημερομηνία της έκδοσής τους, με τη δυνατότητα περαιτέρω παράτασης τριών μηνών από τις αρμόδιες αρχές του ενδιαφερόμενου κράτους μέλους. 3. Η αίτηση που υποβάλλει ο εισαγωγέας στις αρμόδιες αρχές των κρατών μελών για τη λήψη πιστοποιητικού εισαγωγής, περιλαμβάνει τα ακόλουθα: α) ονοματεπώνυμο του εισαγωγέα και πλήρη διεύθυνση (συμπεριλαμβανομένου, ενδεχομένως, του αριθμού τηλεφώνου και τηλεομοιοτυπίας, καθώς και του αριθμού μητρώου, όπως είναι καταχωρημένος στις αρμόδιες εθνικές αρχές), καθώς και αριθμό ΦΠΑ, εάν καταβάλλει ΦΠΑ· β) ονοματεπώνυμο και πλήρη διεύθυνση του διασαφιστή· γ) ονοματεπώνυμο και πλήρη διεύθυνση του εξαγωγέα· δ) τη χώρα καταγωγής των προϊόντων και τη χώρα αποστολής· ε) περιγραφή των προϊόντων, όπως περιλαμβάνεται στο πιστοποιητικό εξαγωγής· στ) την ποσότητα κάθε αποστολής· ζ) ημερομηνία και αριθμό έκδοσης του πιστοποιητικού εξαγωγής· η) ημερομηνία και υπογραφή τον εισαγωγέα. Οι αρμόδιες αρχές δύνανται, υπό τις προϋποθέσεις που καθορίζουν οι ίδιες, να επιτρέπουν την υποβολή αιτήσεων, διαβιβαζόμενων ή εκτυπούμενων με ηλεκτρονικά μέσα. Εντούτοις, όλα τα έγγραφα και τα αποδεικτικά στοιχεία πρέπει να τίθενται στη διάθεση των αρμοδίων αρχών των κρατών μελών. 4. Οι εισαγωγείς δεν υποχρεούνται να εισάγουν τη συνολική ποσότητα που καλύπτεται από πιστοποιητικό εισαγωγής σε μία και μοναδική αποστολή. Άρθρο 7 Η ισχύς των πιστοποιητικών εισαγωγής που εκδίδονται από τις αρχές των κρατών μελών, εξαρτάται από την ισχύ των πιστοποιητικών εξαγωγής που έχουν εκδοθεί από τις αρμόδιες αρχές του Βιετνάμ, βάσει των οποίων εξεδόθησαν τα πιστοποιητικά εισαγωγής. Άρθρο 8 Τα πιστοποιητικά εισαγωγής εκδίδονται χωρίς διακριτική μεταχείριση για οποιονδήποτε εισαγωγέα στην Κοινότητα, οπουδήποτε και αν είναι εγκατεστημένος στην Κοινότητα. Άρθρο 9 1. Τα έντυπα των πιστοποιητικών εισαγωγής καθώς και τα αποσπάσματά τους συντάσσονται εις διπλούν ένα αντίτυπο, με τη σημείωση "αντίτυπο για τον δικαιούχο" και με αριθμό 1, εκδίδεται για τον αιτούντα, και ένα δεύτερο αντίτυπο, με τη σημείωση "αντίτυπο για την αρμόδια αρχή" και με αριθμό 2, φυλάσσεται από την αρχή που εκδίδει το πιστοποιητικό. Για διοικητικούς σκοπούς, οι αρμόδιες αρχές μπορούν να προσθέτουν πρόσθετα αντίτυπα στο έντυπο 2. 2. Τα έντυπα εκτυπώνονται επί λευκού χάρτου χωρίς μηχανικό χαρτοπολτό, κολλαρισμένου για γραφή και βάρους μεταξύ 55 και 65 γραμμαρίων ανά τ.μ.. Το μέγεθός τους είναι 210 x 297 mm· το δακτυλογραφικό διάστιχο είναι 4,24 mm (ένα έκτο της ίντσας)· η διάταξη των εντύπων τηρείται αυστηρά. Και οι δύο όψεις του αντιτύπου αριθ. 1, που αποτελεί και το ίδιο το πιστοποιητικό, φέρουν επιπλέον κίτρινες εκτυπωμένες σύμπλεκτες γραμμές που καθιστούν εμφανείς όλες τις παραποιήσεις με μηχανικά ή χημικά μέσα. 3. Τα κράτη μέλη είναι αρμόδια για την εκτύπωση των εντύπων. Τα έντυπα μπορούν επίσης να εκτυπώνονται από τυπογραφεία τα οποία εγκρίνονται από το κράτος μέλος όσον είναι εγκατεστημένα. Στην τελευταία περίπτωση, σε κάθε έντυπο πρέπει να υπάρχει αναφορά στην έγκριση από το κράτος μέλος. Κάθε έντυπο πρέπει να φέρει μνεία η οποία να αναφέρει το ονοματεπώνυμο και τη διεύθυνση του τυπογράφου ή ένα διακριτικό σήμα το οποίο επιτρέπει την εξακρίβωσή του. 4. Κατά την έκδοσή τους, τα πιστοποιητικά εισαγωγής και τα αποσπάσματα, λαμβάνουν αριθμό εκδόσεως που χορηγείται από τις αρμόδιες αρχές του κράτους μέλους. Ο αριθμός του πιστοποιητικού εισαγωγής γνωστοποιείται στην Επιτροπή ηλεκτρονικά, στο πλαίσιο του ολοκληρωμένου δικτύου που έχει συσταθεί δυνάμει του άρθρου 14 του κανονισμού (ΕΟΚ) αριθ. 3030/93 του Συμβουλίου, της 12ης Οκτωβρίου 1993, περί κοινών κανόνων εισαγωγής κλωστοϋφαντουργικών προϊόντων από τρίτες χώρες(2). 5. Τα πιστοποιητικά και τα αποσπάσματα συμπληρώνονται στην επίσημη γλώσσα, ή σε μία από τις επίσημες γλώσσες, του κράτους μέλους έκδοσης. 6. Τα διακριτικά σήματα των εκδιδόντων οργανισμών και των αρχών καταχωρήσεως επιτίθενται με σφραγίδα. Εντούτοις, η σφραγίδα της εκδίδουσας αρχής μπορεί να αντικαθίσταται από τυπωμένο χαρτόσημο με συνδυασμούς διάτρητων ή τυπωμένων γραμμάτων και αριθμών. Οι εκδίδουσες αρχές χρησιμοποιούν οιανδήποτε μη παραποιήσιμη μέθοδο για την καταγραφή της χορηγούμενης ποσότητας με τρόπο ώστε να καθίσταται αδύνατη η παρεμβολή ψηφίων ή παραπομπών (π.χ. *ΕUR*1.000*). 7. Στις περιπτώσεις που κρίνεται ανεπαρκής ο χώρος που προορίζεται για τις καταχωρήσεις στο πιστοποιητικό ή στο απόσπασμά του, οι αρμόδιες αρχές μπορούν να επισυνάπτουν μία ή περισσότερες προσθήκες, οι οποίες περιλαμβάνουν τα τετραγωνίδια καταχωρήσεως που προβλέπονται στο οπίσθιο μέρος του αντιτύπου αριθ. 1 και του αντιτύπου αριθ. 2 του πιστοποιητικού ή του αποσπάσματος. Οι αρχές καταχωρήσεως επιθέτουν τη σφραγίδα τους κατά το ήμισυ στο πιστοποιητικό ή στο απόσπασμά του και κατά το ήμισυ στην προσθήκη. Σε περίπτωση που υπάρχουν περισσότερες από μία προσθήκες, τοποθετείται επιπλέον σφραγίδα κατά τον ίδιο τρόπο σε κάθε σελίδα και στην προηγούμενη αυτής. 8. Τα εκδοθέντα πιστοποιητικά εισαγωγής και τα αποσπάσματα, καθώς και οι πραγματοποιηθείσες καταχωρήσεις και επικυρώσεις, από τις αρχές ενός κράτους μέλους, έχουν την ίδια νομική ισχύ σε καθένα από τα άλλα κράτη μέλη, όπως τα έγγραφα που εκδίδονται και οι καταχωρήσεις και επικυρώσεις που πραγματοποιούνται, από τις αρχές των εν λόγω κρατών μελών. 9. Οι αρμόδιες αρχές των ενδιαφερομένων κρατών μελών μπορούν, όπου κρίνεται απαραίτητο, να ζητούν τη μετάφραση του περιεχομένου των πιστοποιητικών ή των αποσπασμάτων στην επίσημη γλώσσα ή σε μία από τις επίσημες γλώσσες του εν λόγω κράτους μέλους. 10. Το πιστοποιητικό εισαγωγής μπορεί να εκδίδεται με ηλεκτρονικά μέσα, εφόσον τα εμπλεκόμενα τελωνεία έχουν πρόσβαση στο εν λόγω πιστοποιητικό μέσω δικτύου υπολογιστών. Άρθρο 10 Σε περίπτωση κλοπής, απώλειας ή καταστροφής πιστοποιητικού εξαγωγής, πιστοποιητικού εισαγωγής ή πιστοποιητικού καταγωγής, ο εξαγωγέας μπορεί να υποβάλει αίτηση στην αρμόδια αρχή η οποία εξέδωσε το έγγραφο για τη χορήγηση αντιγράφου με βάση τα έγγραφα εξαγωγής που έχει στην κατοχή του. Το αντίγραφο του πιστοποιητικού που εκδίδεται με τον τρόπο αυτό, φέρει την ένδειξη "duplicata" ή "duplicate" ή "duplicado". Το αντίγραφο φέρει την ημερομηνία του πρωτοτύπου πιστοποιητικού. Άρθρο 11 Οι αρμόδιες αρχές των κρατών μελών που αναφέρονται στον παρόντα κανονισμό, είναι αzτές που αναφέρονται στο άρθρο 2 παράγραφος 7 του κανονισμού (ΕΚ) αριθ. 520/94(3), και στο άρθρο 2 του κανονισμού (ΕΚ) αριθ. 738/94 της Επιτροπής(4). Ο κατάλογος των αρμοδίων αρχών που αναφέρονται στην πρώτη παράγραφο, δημοσιεύθηκε τελευταία στο παράρτημα ΙΙΙ του κανονισμού (ΕΚ) αριθ. 1369/99 της Επιτροπής(5). Άρθρο 12 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Ιανουαρίου 2000 μέχρι το τέλος της περιόδου εφαρμογής του μνημονίου(6). Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Δεκεμβρίου 1999.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 5087
1847
614
2858
3156
6205
1388
11

EuroVoc IDs (Expanded): 5087
1847
614
2858
3156
6205
1388
11

Dataset Source: meu

Split: train